Υποδείγματα δυναμικών κοινών παραγόντων και οι εφαρμογές τους στην χρηματοοικονομική οικονομετρία
Authors: Λαδάς Αυγουστίνος 
Published: March 2024

Στο Κεφάλαιο (1) της εργασίας γίνεται μια εισαγωγική αναφορά στην διεθνή βιβλιογραφία, στην ορολογία και στις εισαγωγικές έννοιες των επιτοκίων και των ομολόγων, μαζί με τις εφαρμογές τους. Εισάγεται η έννοια της απόδοσης ομολόγου μηδενικού κουπονιού (zero-coupon bond yield), και παρουσιάζεται η διαδικασία εύρεσης του τύπου υπολογισμού της απόδοσης (1.10), προκύπτοντας άμεσα από τον τύπο υπολογισμού της τιμής του ομολόγου (1.9). Στο Κεφάλαιο (2) της εργασίας γίνεται μια εισαγωγή σε τέσσερα υποδείγματα προσαρμογής της καμπύλης των αποδόσεων των ομολόγων μηδενικού κουπονιού (Nelson και Siegel, 1987), (Svensson, 1994), (Diebold και Li, 2006) και (De Rezende και Ferreira, 2013). Η εφαρμογή αυτών των υποδειγμάτων έγινε πάνω σε Ελληνικά δεδομένα, για τα οποία χρησιμοποιήθηκαν τα μέτρα της τετραγωνικής ρίζας του μέσου τετραγωνικού σφάλματος, του μέσου απολύτου σφάλματος και του συντελεστή προσδιορισμού για να συγκριθεί η απόδοση των υποδειγμάτων, ως προς την προσαρμογή τους στην καμπύλη των αποδόσεων των Ελληνικών ομολόγων. Προκύπτει ότι το υπόδειγμα πέντε παραμέτρων DeRezende-Ferreira έχει τη βέλτιστη προσαρμογήστα Ελληνικά δεδομένα, ανάμεσα στα υποδείγματα που αναλύθηκαν. Στη βάση της συζήτησης που αναπτύσσεται στη βιβλιογραφία αναφορικά με τα ζητήματα που ανακύπτουν από τη χρήση αυτών των παραμετρικών υποδειγμάτων προσαρμογής της καμπύλης των αποδόσεων των ομολόγων μηδενικού κουπονιού και με σκοπό την αποφυγή άστοχων εκτιμήσεων των αποδόσεων των ομολόγων μηδενικού κουπονιού της Ελληνικής αγοράς, σε συγκεκριμένες χρονικές στιγμές και ωριμάνσεις, έγινε χρήση της μη γραμμικής μεθόδου βελτιστοποίσης της Διαφορικής Εξέλιξης (Differential Evolution), η οποία αναπτύχθηκε από τους (Stornκαι Price, 1997), για την εκτίμηση των τεσσάρων παραμέτρων του υποδείγματος Nelson-Siegel-Svensson, με πολύ ενθαρρυντικά αποτελέσματα ως προς την προσαρμογή του υποδείγματος στα Ελληνικά δεδομένα. Στο Κεφάλαιο (3) της εργασίας γίνεται μελέτη πιθανών συνδέσεων των κινήσεων των αποδόσεων ομολόγων μηδενικού κουπονιού στις διεθνείς αγορές, ενώ γίνεται και εισαγωγή της Ελληνικής αγοράς ομολόγων στο ήδη υπάρχον σύνολο δεδομένων των υπόλοιπων διεθνών αγορών (Wright, 2011). Όπως προκύπτει, μέσα από την πρωταρχική ανάλυση, όπου γίνεται διπλή ανάλυση κυρίων συνιστωσών (Principal Component Analysis), υπάρχουν κοινοί παράγοντες οι οποίοι ερμηνεύουν σε αρκετά μεγάλο ποσοστό τις κινήσεις των αποδόσεων των διεθνών ομολόγων μηδενικού κουπονιού. Εξάγονται τρεις Καθολικοί Παράγοντες (Global Factors) οι οποίοι μετά την ταυτοποίησή τους σύμφωνα με το υπόδειγμα Diebold-Li χαρακτηρίζονται ως Καθολικό Επίπεδο, Καθολική Κλίση και Καθολική Καμπυλότητα και τρεις Τοπικοί Παράγοντες (Local Factors) που ερμηνεύουν ένα μεγάλο ποσοστό των κοινών διαδρομών των αποδόσεων των ομολόγων των 11 διεθνών αγορών και στη συνέχεια παρουσιάζεται και η συσχέτισή τους με παγκόσμια μακροοικονομικά μεγέθη, επιβεβαιώνοντας τη σχέση του πρώτου Καθολικού παράγοντα με τον παγκόσμιοπληθωρισμό του Ο.Ο.Σ.Α., του δεύτερου Καθολικού παράγοντα με τον παγκόσμιο ρυθμό ανάπτυξης της βιομηχανικής παραγωγής και του τρίτου Καθολικού παράγοντα με τους δείκτες κινδύνου τον δείκτη εντοπισμού χρηματοοικονομικών κρίσεων και το δείκτη χρηματοοικονομικού στρες της τράπεζας του Σαιντ Λουις.